Roger og jeg

Roger og jeg (originaltittel: Roger & Me) er en amerikansk dokumentarfilm fra 1989 regissert og produsert av Michael Moore. Filmen omhandler byen Flint i Michigan som på 1980-tallet ble rammet av massearbeidsløshet etter at General Motors nedla flere av sine fabrikk der. Moore forsøker også å intervjue de som var ansvarlig for nedleggelsene og jobber særlig iherdig for å få et intervju med Roger Smith, selskapets styreformann. Filmen har et kritisk syn på General Motors avgjørelse om å legge ned fabrikkene og ble til en viss grad omstridt. Regissøren benytter seg av sarkasme og ironi for å skildre de virkningene som nedleggelsene fikk for byen.

Dette var regidebuten til Michael Moore.

Filmen ble meget godt mottatt av filmkritikerne, men enkelte var også kritisk til Moores fremstilling av de sosiale problemene i Flint. Pauline Kael fra The New Yorker mente han overdrev disse. En annen kritiker mente at filmen inneholder flere faktafeil.

Filmen hadde et budsjett på ca . Den innbrakte $7,7 millioner på verdensbasis, hvorav $6,7 millioner på amerikanske kinoer alene. Den ble belønnet med flere priser, blant annet en «Eddie» fra American Cinema Editors, en «Peace Film Award» fra Filmfestivalen i Berlin, en «Most Popular Film» fra Vancouver International Film Festival, publikumsprisen fra Toronto internasjonale filmfestival og en «IDA Award» fra International Documentary Association.

Handling 
En sann historie om menneskene i den lille byen Flint, Michigan, som på slutten av 1980-tallet ble rammet av massearbeidsløshet etter at General Motors la ned ned sine fabrikker i byen. Filmen skildrer forholdene i byen etter nedleggelsen og journalisten Michael Moores håpløse jakt på selskapets styreformann, Roger Smith (Derav tittelen).

Bakgrunn
Den gigantiske bilprodusenten General Motors (GM) ble «født» i Flint. Her bygget de seg opp til å bli en av verdens største bilprodusenter. De sysselsatte en stor andel av innbyggere i byen, de skapte velstand og rikdom for den arbeidende amerikaner. Grunnet en streik i 1937 så hadde de også sin egen aktive fagforening, og ingenting truet arbeiderne etter det. 

Også Michael Moore kommer fra Flint. Og de første minuttene i filmen blir brukt til å presentere denne da helt ukjente filmskaperen. Hvordan han fra barndommen av ble betraktet som litt merkelig da han tidlig gav uttrykk for at han ikke aktet å arbeide på samlebåndet hos GM, slik absolutt alle av hans slektninger hadde gjort i generasjoner.

På 1980-tallet meddelte den nye styreformannen i GM, Roger Smith, at selskapet nå var i ferd med å legge ned flere av fabrikkene sine i USA, til fordel for billigere alternativ i Mexico. Dette rammet innbyggerne i Flint hardt, og kritikken haglet mot Roger Smith. Det var på dette tidspunkt at Michael Moore bestemte seg for å lage en dokumentarfilm om hjembyen sin, og effektene nedleggelsene hadde på innbyggerne. Og det er her filmen begynner. En lang rekke intervjuer og portretter av vanlige mennesker som sliter med å komme seg gjennom hverdagen. Noen av dem prøver nye næringer som for eksempel kaninoppdrett, mens andre mer eller mindre har gitt opp.

Om filmen 
Filmanmelderne
Roger og jeg ble meget godt mottatt av filmkritikerne og har oppnådd så mye som 100% på Rotten Tomatoes. Den amerikanske filmkritikeren Roger Ebert gav den toppkarakter og skrev blant annet at: «The genius of "Roger & Me" is that it understands the image-manipulating machinery of corporate public relations and fights back with the same cynicism and cleverness. The wonder is that the movie is both so angry, and so funny».

VGs anmelder gav den terningkast fem og skrev blant annet: «"Roger og Jeg" er noe så sjeldent som en uhyre vittig dokumentarskildring av en enorm sosial tragedie. Nemlig en by med 150 000 mennesker bygd rundt GrMs fabrikker, der 30 000 blir satt på porten fordi det er billigere å flytte produksjonen til Mexico». Dagbladets anmelder gav den også terningkast fem.

Den norske nettstedet CINERAMA gav filmen terningkast fem i 2006. Anmelderen (Tor Arve Røssland) skrev blant annet at: «Alt i alt er dette en god og ikke minst underholdende dokumentarfilm. Men den blir bokstavelig talt en lettvekter i forhold til Michael Moores senere produksjoner. Der filmspråket hans har modnet og hans uttrykk er mer ferdigutviklet». Anmelderen konkluderte med at: «Det er kanskje ikke en film jeg ser om igjen og om igjen, men den har absolutt filmhistorisk verdi. Michael Moore sin posisjon som tidenes mest suksessrike dokumentarfilmskaper hadde ikke vært det den er uten Roger & Me».

Medvirkende 
Se IMDb cast and crew

Priser 
 Tildelt en «Eddie» av American Cinema Editors
 Tildelt en «Peace Film Award» av Filmfestivalen i Berlin
 Tildelt en «Most Popular Film» av Vancouver International Film Festival
 Tildelt en «IDA Award» av International Documentary Association
 Tildelt en «PFS Award» av Political Film Society
 Tildelt prisen for beste dokumentar av Kansas City Film Critics Circle Awards
 Tildelt prisen for beste dokumentar av Los Angeles Film Critics Association Awards
 Tildelt prisen for beste dokumentar av National Board of Review
 Tildelt prisen for beste dokumentar av National Society of Film Critics Awards
 Tildelt prisen for beste dokumentar av New York Film Critics Circle Awards
 Tildelt «People's Choice Award» av Toronto internasjonale filmfestival

Oppfølger 
I 1992 lagde Moore TV-dokomentaren Pets or Meat: The Return to Flint, som skildret hvordan det hadde gått med byen siden den forrige dokumentaren.

Referanser

Eksterne lenker 
 
 Roger & Me online museum

Dokumentarfilmer fra USA
General Motors
Dokumentarfilmer fra 1980-årene
Engelskspråklige filmer